Danmarks hovedstad har ganske vist ry for at være en cyklende, grøn og ret fredelig storby.

Alligevel er byens to centrale pladser og omliggende kvarterer præget af brølende biltrafik.

Det gælder indfaldsvejen til Rådhuspladsen og videre over havnen ved Langebro. Dette stykke med blandt andet Åboulevarden og H.C. Andersens Boulevard er Danmarks mest trafikerede byvej.

På samme vis er det, der kunne være byens skønne gamle pragtplads, Kongens Nytorv, og dens tilkørselsveje heftigt trafikeret.

Det vil Radikale Venstre nu gøre op med. Det sker i et udspil om et stort trafikprojekt, der ikke kun skal fjerne mange biler fra gaderne, men også skaffe nye attraktive byggegrunde og gøre byen grønnere.

Partiet – herunder partileder Morten Østergaard – foreslår en fem kilometer citytunnel fra Bispeengbuen til Amager, der skal kobles på en måske kommende havnetunnel. Pris for citytunnellen: 15 milliarder kroner.

Foreløbige beregninger foretaget af ingeniørvirksomheden Rambøll for Radikale Venstre slår fast, at en citytunnel »vil have en stor indvirkning på trafikbilledet ikke alene på det centrale overordnede vejnet, men også på en lang række af de øvrige veje i indre by«.

Oven over citytunnellen opstår Den Grønne Boulevard, hvor der skal tjenes milliarder på byudvikling: nybyggeri, fritlæggelse af den rørlagte Ladegårdså, grønne områder.

Den radikale beskæftigelses- og integrationsborgmester i København, Anna Mee Allerslev, er sikker på, at en citytunnel »på afgørende vis vil nedbringe den synlige biltrafik og skabe en ny kæmpe grøn lunge i byen«.

Hun kalder den samlede plan med to tunneller »et historisk stort nyt infrastrukturprojekt på højde med den nye københavnske metroring«.

Det haster at få undersøgt

Når forslaget kommer netop nu, er det, fordi Radikale Venstre ønsker citytunnelplanen koblet på planlægningen af en mulig kommende havnetunnel.

Transportministeriet har i denne uge lagt rammerne for en toårig forundersøgelse af en havnetunnel fra Nordhavn til Refshaleøen og videre til Sjællandsbroen.

Radikale Venstres leder, Morten Østergaard, erkender, at hans parti har været modstander af en havnetunnel. Pludselig advokerer partiet for en biltunnel mere?

»Ja, vi har haft reservationer over for en havnetunnel, fordi man med den isoleret set risikerer at sende flere biler ind i andre dele af byen. Men nu, hvor havnetunnellen ser ud til at være på vej, er det vigtigt at tænke konstruktivt og udnytte lejligheden til at tænke ekstra stort om Københavns trafik. Ellers mister vi en kæmpe mulighed for at løse flere problemer på én gang«, siger Morten Østergaard.

Citytunnellen er efter min opfattelse varm luft. Det bliver en en blank afvisning fra mig Morten Kabell (EL), teknik- og miljøborgmester

Der har tidligere været en positiv politisk stemning på rådhuset for at fritlægge Ladegårdsåen, som ligger i rør under Åboulevarden og Ågade, og lede trafikken under åen. Men det projekt faldt på grund af manglende finansiering.

Nu med businesscase

Det nye er, at citytunnellen er meget større og tilkobles en anden tunnel.

Og at der er »en bæredygtig business case«, som der står i oplægget.

For den fem kilometer lange citytunnel skal først og fremmest finansieres ved en brugerbetaling på i snit 20 kroner, og den skal bygges og drives af et interessentselskab, hvor både staten og Københavns og Frederikberg Kommuner skal være med.

Med i den radikale plan er også en fredeliggørelse af Kongens Nytorv med færre vejbaner og andre restriktioner, som samtidig vil sende flere biler ned i den kommende havnetunnel – og dermed forbedre projektøkonomien i havnetunnellen »markant«.

Grønt flertal sprængt

De radikales nye plan skaber chok flere steder. Teknik- og miljøborgmester Morten Kabell (EL) erklærer, at den grønne gruppe på Københavns Rådhus hermed er et parti mindre, i og med de radikale springer fra deres modstand mod en havnetunnel.

»De radikales citytunnel er en legitimering af havnetunnellen. Og desuden er citytunnellen efter min opfattelse varm luft. Det bliver en en blank afvisning fra mig«, siger Morten Kabell.

Borgmesteren kan slet ikke se det grønne element i den radikale plan: »De vil jo bebygge de områder, der ikke længere skal trafikeres, for at finansiere planen. Så er der ikke meget grønt i det«.

Og så tror han heller ikke, at det holder kun at opkræve 20 kroner i snit for at køre gennem tunnellen. Morten Kabell henviser til Trængselskommissionen, som for nogle år siden vurderede, at det vil komme til at koste 50-70 kroner at køre gennem havnetunnellen.

»Jeg forstår faktisk slet ikke tanken om, at det skal koste penge at køre nede i en tunnel, mens det skal være gratis at køre på overfladen – hvor vi jo netop vil have bilerne væk«, lyder det fra Morten Kabell.

Han hælder mere til, at roadpricing – altså afgift på bykørsel – skal gøre gaderne i København mindre befærdede.

»De 40 milliarder kroner, som en havnetunnel og en citytunnel tilsammen koster, er så sindssygt mange penge, som man kunne anvende med meget større effekt ved at investere i kollektiv trafik og andre virkemidler«, siger Morten Kabell.

Talsperson i den grønne organisation Noah, Ivan Lund Pedersen, kalder Radikale Venstres nye tunnelpolitik »forskruet«.

»Den er udtryk for en fortsat favorisering af biltrafikken. Begge tunneller vil bare blive store nye hurtige indfaldsveje. De mange milliarder skulle i stedet bruges på støtte til at gøre den kollektive trafik fremragende. Det er virkelig skuffende, at de er ved at opgive deres modstand mod havnetunnellen«, siger han.

Planen modtages også med kulde i det større politiske maskineri.